**НАЦРТ**

На основу члана 97. став 1. и члана 100. Закона о високом образовању («Службени гласник РС» број 88/2017) и члана 46. став 1. тачка 30. Статута Универзитета у Нишу, Сенат Универзитета у Нишу на седници одржаној \_\_.\_\_.2018. године, донео је

**П Р А В И Л Н И К**

**о упису студената на студијске програме Универзитета у Нишу**

**ПРЕДМЕТ УРЕЂИВАЊА**

Члан 1.

(1) Овим Правилником Универзитет у Нишу (у даљем тексту: Универзитет) утврђује:

1. услове уписа на акредитоване студијске програме свих нивоа студија на Универзитету;

2. начин уписа: расписивање конкурса, поступак пријављивања и уписа на студијски програм;

3. ближа мерила за утврђивање редоследа за упис кандидата;

4. садржај пријемног испита, односно испита за проверу склоности и способности и начин полагања;

5. начин вредновања резултата опште матуре уместо резултата постигнутих на пријемном испиту;

6. ближе услове и начин уписа на студије првог, другог и трећег степена студија студента уписаног на исти или сродни студијски програм Универзитета или друге самосталне високошкоске установе, лица које има стечено високо образовање и лица којима је престао статус студента у складу са законом и Статутом Универзитета;

7. поступак остваривања права студента са посебним потребама да полаже пријемни испит односно испит за проверу склоности и способности на начин прилагођен његовим потребама;

8. начин остваривања права приговора кандидата на остварени број бодова на пријемном испиту односно испиту за проверу склоности и способности односно на ранг листу кандидата пријављеним за упис и

9. друга питања од значаја за упис.

(2) У складу са овим Правилником, наставно-научно веће факултета у саставу Универзитета (у даљем тексту: факултет) доноси општи акт којим ће начин бодовања, ближа мерила за утврђивање редоследа за упис кандидата и друга питања регулисана овим Правилником допунити или прецизирати ради њиховог прилагођавања специфичним захтевима студијског програма или објективним потребама факултета.

(3) На општи акт факултета из става 2. овог члана сагласност даје Сенат.

**ПРАВО НА УПИС**

Члан 2.

(1) Право уписа на студијски програм имају лица која испуне услове утврђене законом, Статутом Универзитета овим Правилником и општим актима факултета који реализује студијски програм.

(2) Лице из става 1. овог члана може да се упише на студијски програм ако се пријавило на јавни конкурс и ако на начин и по мерилима утврђеним овим Правилником оствари број бодова који му обезбеђује место на ранг листи пријављених кандидата које је у оквиру броја утврђеног за упис на студијски програм.

(3) У остваривању права уписа на студијски програм кандидати имају једнака права која не могу бити ограничена по основу пола, расе, брачног стања, боје коже, језика, вероисповести, политичког убеђења, националног, социјалног или етничког порекла, инвалидности или по другом сличном основу, положају или околности.

(4) Лице које је завршило претходно образовање или део образовања у иностранству може да се упише на студијски програм ако му се призна стечена страна школска односно високошколска исправа у складу са законом и посебним општим актом Универзитета.

(5) Страни држављанин може да се упише на студијски програм под истим условима као и домаћи држављанин, у погледу претходног образовања.

(6) Страни држављанин плаћа школарину у току целог школовања, осим ако међународним споразумом или билателарним споразумом универзитета није другачије одређено.

(7) Страни држављанин може да се упише на студијски програм ако пружи доказ о познавању српског језика у складу са Статутом Универзитета односно о познавању језика на којем се изводи настава и ако је здравствено осигуран.

(8) Страни држављанин и лице из става 4. овог члана може условно да се упише на студијски програм у случају када поступак за признавање стране школске односно високошколске исправе није завршен пре рока за подношење пријаве за упис. У случају да захтев за признавање буде одбијен или ако признавање иностране јавне исправе не даје право на упис студијског програма на који се лице пријавило, сматраће се да условни упис није ни извршен.

**Остваривање права на упис**

Члан 3.

(1) Кандидат за упис на студијски програм може освојити укупно највише 100 бодова и то по основу општег успеха у средњој школи и по основу резултата постигнутог на пријемном испиту.

(2) Под општим успехом у средњој школи подразумева се збир просечних оцена у сваком разреду средње школе помножен са 2, осим на Факултету уметности. По овом основу кандидат може стећи најмање 16, а највише 40 бодова. Општи успех у средњој школи рачуна се заокруживањем на две децимале.

(3) На пријемном испиту кандидат може стећи од 0 до 60 бодова, односно од 0 до 80 бодова на Факултету уметности. Кандидат је положио пријемни испит (и тиме стекао право на рангирање ради уписа) уколико на пријемном испиту освоји најмање 14 бодова.

(4) Кандидат се може уписати на студијски програм у статусу студента који се финансира из буџета (статус буџетског студента) или студента који сам финансира студије (статус самофинансирајућег студента) у зависности од укупног броја остварених бодова, места на ранг листи и броја утврђеног за упис кандидата.

(5) Кандидат се може уписати у статусу буџетског студента уколико се налази на јединственој ранг листи до броја одобреног за упис кандидата на терет буџета и ако освоји најмање 51 бод.

(6) Кандидат се може уписати у статусу самофинансирајућег студента уколико се налази на јединственој ранг листи до броја утврђеног за упис самофинансирајућих студената и ако освоји најмање 30 бодова, с тим што је дужан да полаже пријемни испит, односно испит за проверу способности и склоности и на истом оствари најмање 14 бодова, осим у случајевима предвиђеним чланом 7. став 3. и 5. овог Правилника.

**УСЛОВИ ЗА УПИС НА СТУДИЈСКИ ПРОГРАМ**

**УПИС У ПРВИ СТЕПЕН СТУДИЈА**

***Услови уписа у прву годину основних академских студија***

Члан 4.

(1) У прву годину основних академских студија које реализује Универзитет односно факултет може да се упише лице које има средње образовање у четворогодишњем трајању стечено у гимназији, одговарајућој средњој стручној или уметничкој школи.

(2) Редослед кандидата за упис у прву годину основних академских студија утврђује се на основу општег успеха постигнутог у средњем образовању у четворогодишњем трајању, успеха на матури, резултата испита за проверу знања, односно склоности и способности и по потреби на основу успеха на националним и интернационалним такмичењима, према мерилима утврђеним овим Правилником, општим актом факултета из члана 1. става 2. овог Правилника и конкурсом за упис на студијске програме.

(3) Под условима из става 1. и 2. овог члана могу се уписати и кандидати који су завршили међународно признату матуру (International Baccalaurate Diploma Programme) и др.

(4) У прву годину основних академских студија на студијски програм из области музичке, ликовних или примењених уметности које реализује Факултет уметности може да се упише и лице са неодговарајућим средњим образовањем свих струка и смерова у четворогодишњем трајању односно трогодишњем трајању, а изузетно и лице са непотпуним средњим образовањем односно завршеном основном школом.

(5) Упис лица из става 3. овог члана условљен је позитивним успехом на пријемном испиту односно претходно са успехом положеним свим допунским и диференцијалним испитима у складу са посебним општим актом Факултет уметности који доноси Наставно- научно-уметничко веће Факултета уметности у складу са чланом 1. став 2. овог Правилника уз сагласност Сената.

(6) Одговарајуће претходно стечено образовање из става 1. овог члана утврђено је студијским програмом на који се врши упис кандидата.

(7) Општим актом из члана 1. став 2. овог Правилника факултет може утврдити да су кандидати за упис дужни да приликом пријаве на конкурс пруже доказе о здравственим способностима за савладавање специфичних захтева студијског програма.

**Услови за упис у прву годину основних струковних студија**

Члан 5.

У прву годину основних струковних студија може се уписати лице које има средње образовање, утврђено статутом факултета, односно општим актом Универзитета.

Кандидат који конкурише за упис у прву годину основних струковних студија полаже пријемни испит, односно испит за проверу склоности и способности, у складу с општим актом који доноси Сенат, на предлог факултета.

Редослед кандидата за упис у прву годину основних струковних студија утврђује се на основу општег успеха постигнутог у средњем образовању и резултата постигнутих на пријемном испиту, односно испиту за проверу склоности и способности, према мерилима утврђеним општим актом из става 2. овог члана.

Кандидат који има положену општу матуру, по правилу, не полаже пријемни испит. Уместо пријемног испита овом кандидату се вреднују резултати опште матуре, у складу са правилником који доноси Сенат.

Кандидат који је, као ученик трећег или четвртог разреда средње школе, освојио једно од прва три места на републичком такмичењу које организује Министарство надлежно за послове просвете, односно на међународном такмичењу, не полаже пријемни испит из одговарајућег наставног предмета, осим на Факултету уметности. Кандидату се вреднује пријеми испит из тог предмета у складу са општим актом факултета.

**Услови за упис у прву годину специјалистичких струковних студија**

Члан 6.

У прву годину специјалистичких струковних студија може се уписати лице које је завршило основне струковне студије и остварило најмање 180 ЕСПБ бодова.

Студијским програмом специјалистичких струковних студија прописано је колико је бодова студент претходно морао да оствари да би уписао тај студијски програм.

Редослед кандидата за упис у прву годину специјалистичких струковних студија утврђује се на основу опште просечне оцене остварене на основним струковним студијама.

Општим актом факултета могу се прописати и друга мерила за утврђивање редоследа кандидата за упис у прву годину специјалистичких струковних студија.

**Пријемни испит**

Члан 7.

(1) Кандидат за упис на студије првог степена полаже пријемни испит или испит за проверу склоности и способности.

(2) Пријемни испит полаже се на свим факултетима изузев на Факултету уметности и на Факултету спорта и физичког васпитања на којима се полаже испит за проверу склоности и способности.

(3) Кандидат који има општу матуру не полаже пријемни испит. Уместо пријемног испита овом кандидату вреднују се резултати опште матуре.

(4) Начин остваривања права кандидата из става 3. овог члана и вредновања резултата опште матуре регулисаће се и примењивати након доношења и примене посебног закона о општој матури.

(5) Пријемни испит не полажу:

1. странци;
2. ученици трећег и четвртог разреда средње школе који су освојили једно од прва три појединачна места на републичком такмичењу које организује Министарство надлежно за послове просвете или на међународном такмичењу из предмета који се полаже на пријемном испиту, а признаје им се да су постигли максималан број бодова из тог предмета;
3. лица која имају завршен први степен студија, на лични захтев.

(6) Испит за проверу склоности и способности полажу сви кандидати који се пријаве за упис на студијски програм где је полагање тог испита обавезно.

(7) Пријемни испит обухвата програмске садржаје који се изучавају у средњој школи у четворогодишњем трајању.

(8) Пријемни испит се полаже, по правилу, у складу са општим актом из члана 1. став 2. овог Правилника писмено, на српском језику. Изузетно, за студијски програм акредитован на енглеском језику, пријемни испит се полаже на енглеском језику, на начин прописан законом и чланом 127. ст. 2 Статута.

(9) Лица са посебним потребама могу полагати пријемни испит на начин прилагођен њиховим потребама који предложе у писаном облику приликом пријаве на конкурс за упис на студијски програм у складу са објективним могућностима факултета.

(10) Универзитет и факултет су дужни да обезбеде тајност садржаја пријемног испита до самог почетка пријемног испита.

(11) Пријемни испит и начин бодовања резултата пријемног испита ближе уређује факултет општим актом из члана 1. став 2. овог Правилника на који сагласност даје Сенат.

**Одржавање реда на пријемном испиту**

Члан 8.

(1) Кандидат на пријемни испит доноси документ за идентификацију - важећу личну карту или пасош. Пре поделе питања, дежурно лице утврђује идентитет кандидата. Кандидат чији идентитет није утврђен не може полагати пријемни испит.

(2) Факултет односно Универзитет су дужни да у просторији у којој се одржава пријемни испит обезбеди довољан број дежурних лица.

(3) Дежурно лице је обавезно да пре почетка испита идентификује сваког кандидата, да упозори кандидате да искључе своје мобилне телефоне и да није дозвољено напуштање просторије у току трајања пријемног испита те да није дозвољена комуникација са другим кандидатима током пријемног испита. Дежурно лице је дужно да прочита детаљно упутство за рад и да одговори на сва питања кандидата пре полагања пријемног испита. Дежурно лице не сме да разговара са кандидатима док решавају задатке.

(4) Кандидат који је приступио полагању пријемног испита може користити само сопствено знање. Није дозвољено коришћење унапред припремљених материјала, преписивање, употреба мобилног телефона, електронских помагала и слично.

(5) Уколико се кандидат служи недозвољеним начином полагања, или ремети ред на пријемном испиту, дежурно лице је овлашћено да му одузме припремљене материјале за пријемни испит и да га удаљи са пријемног испита.

**Право на упис првог, другог и трећег степена студија студента другог Универзитета или друге самосталне високошколске установе и лица које има стечено високо образовање**

Члан 9.

(1) На основне студије, без полагања пријемног испита може да се упише и студент првог, другог и трећег степена студија Универзитета или друге самосталне високошколске установе под условом:

1. да је савладао део истог или сродног студијског програма;

2. да је писани захтев за упис поднео најкасније до истека другог конкурсног рока за упис - септембарског рока за упис у наредну школску годину;

3. да је уз захтев из тачке 2. поднео и захтев за признавање испита, студијски програм, уверење о положеним испитима и доказ да је уплатио трошкове односно накнаду за признавање испита.

(2) О испуњености услова за упис ректор односно декан доноси решење у којем наводи испите и друге извршене студијске обавезе које се признају, обавезе у наставку студија и стечени статус студента.

(3) Студент из става 1. овог члана може остварити право на упис ако факултет има просторне и друге услове и ако укупан број студената за ту годину студија није попуњен.

(4) Студент из става 1. овог члана може се уписати у статусу буџетског студента ако је пружио доказ о престанку статуса буџетског студента на другој високошколској утанови, ако је у претходној школској години остварио најмање 60 ЕСПБ бодова и ако је остварио право на упис у оквиру квоте студената који се финансира из буџета на години у коју је студенту одобрен упис.

(5) Услови утврђени овим чланом аналогно се примењују и на лице које има стечено високо образовање ако поднесе писани захтев за упис на студије првог степена. Лице са стеченим високим образовањем може се уписати у статусу самофинасирајућег студента.

**Право на упис лица коме је престао статус студента**

Члан 10.

(1) Студент коме је престао статус студента може поново стећи статус студента под условом:

1. да Универзитет односно високошколска јединица има просторне и друге услове за омогућавање наставка студирања и

2. да се студент упише на студијски програм који се реализује у време поновног стицања статуса студента.

(2) У решењу ректора, односно декана, о одобравању поновног стицања статуса студента утврђују се испити и извршене друге обавезе које се студенту признају и обавезе студента у наставку студија.

**УПИС У ДРУГИ СТЕПЕН СТУДИЈА**

**Услови за упис у прву годину мастер академских студија**

Члан 11.

У прву годину мастер академских студија може се уписати лице које је:

* завршило основне академске студије утврђене студијским програмом и остварило најмање 180 ЕСПБ бодова – ако мастер академске студије имају120 ЕСПБ бодова;
* завршило основне академске студије утврђене студијским програмом и остварило најмање 240 ЕСПБ бодова – ако мастер академске студије имају 60 ЕСПБ бодова.

Студијским програмом мастер академских студија одређују се области претходно завршених студија које се сматрају одговарајућим за упис на мастер академске студије.

Наставно-научно веће факултета може одредити стручну комисију која ће дати мишљење о евентуалној потреби допунских програмских садржаја које морају савладати студенти у случајевима када студијски програми претходно завршених студија нису одговарајући.

Редослед кандидата за упис на мастер академске студије утврђује се на основу опште просечне оцене остварене на претходном нивоу студија, дужине студирања и на основу других услова из конкурса за упис на студије другог степена за ту школску годину. Упис на мастер академске студије може се условити претходно положеним пријемним испитом, односно испитом за проверу склоности и способности, у складу са општиом актом факултета.

***Услови за упис у прву годину мастер струковних студија***

Члан 12.

У прву годину мастер струковних студија може се уписати лице које је завршило основне струковне студије и остварило најмање 180 ЕСПБ бодова.

Студијским програмом мастер струковних студија прописано је колико је бодова студент претходно морао да оствари да би уписао тај студијски програм.

Редослед кандидата за упис у прву годину мастер струковних студија утврђује се на основу опште просечне оцене остварене на основним струковних студијама.

Општим актом Универзитета, односно факултета могу се прописати и друга мерила за утврђивање редоследа кандидата за упис у прву годину мастер струковних студија.

***Услови за упис у прву годину специјалистичких академских студија***

Члан 13.

У прву годину специјалистичких академских студија може се уписати лице које је завршило мастер академске студије.

Студијским програмом специјалистичких академских студија прописано је колико је бодова студент претходно морао да оствари да би уписао тај студијски програм.

Редослед кандидата за упис на специјалистичке академске студије утврђује се на основу опште просечне оцене остварене на претходном нивоу студија, дужине студирања и на основу других услова из конкурса за упис на студије за ту школску годину.

Општим актом Универзитета, односно факултета могу се прописати и друга мерила за утврђивање редоследа кандидата за упис на специјалистичке академске студије.

Факултети ће својим општим актима уредити услове за упис студената на мастер струковне студије.

**УПИС НА ТРЕЋИ СТЕПЕН СТУДИЈА**

***Услови за упис у прву годину докторских академских студија***

Члан 14.

(1) У прву годину докторских академских студија може се уписати лице које има:

1) завршене мастер академске студије, са најмање 300 ЕСПБ бодова са општом просечном оценом од најмање 8 на претходним нивоима студија; или

2) завршене мастер академске студије, са најмање 300 ЕСПБ бодова и објављене научне радове, на начин уређен општим актом факултета; или

3) завршене студије по прописима који су уређивали високо образовање до ступања на снагу Закона о високом образовању („Службени гласникРС“, број 76/2005), односно до 10. септембра 2005. године.

Студијским програмом докторских академских студија одређују се мастер академске студије, из става 1. овог члана, које се сматрају одговарајућим за упис на докторске студије.

(2) Студијским програмом докторских акадесмких студија утврђују се одговарајуће дипломске студије, односно научно подручје из којег је стечен академски степен магистра, као услов за упис на докторске студије.

(3) Студијским програмом докторских академских студија може се предвидети да се део студијског програма специјалистичких академских студија или део магистарских студија стечених по раније важећим законским прописима признаје за део студијског програма докторских студија.

(4) Редослед кандидата за упис на прву годину докторских академских студија утврђује се на основу опште просечне оцене остварене на основним и мастер академским студијама, дужине студирања на основним и мастер академским студијама и остварених научних резултата, на начин предвиђен општим актом факултета из члана 1. став 2. овог Правилника који доноси Сенат.

(5) Упис на докторске академске студије може се условити претходно положеним пријемним испитом, односно испитом за проверу склоности и способности у складу са општим актом из члана 1. став 2. овог Правилника.

(6) Студент магистарских студија уписан по прописима који су важили до ступања на снагу Закона о високом образовању, може у току студија прећи на студијски програм докторских академских студија у оквиру истих или сродних области студија под условима које прописује наставно научно веће факултета општим актом из члана 1. став 2. овог Правилника, односно програмско веће за мултидисциплинарне студије.

(7) Лице које има академски назив магистра наука, односно магистра уметности, може се уписати у на одговарајућу годину докторских академских студија из исте или сродне области.

**ЈАВНИ КОНКУРС ЗА УПИС НА СТУДИЈСКИ ПРОГРАМ**

Члан 15.

(1) Упис у прву годину студијског програма врши се на основу јавног конкурса.

(2) Универзитета расписује заједнички конкурс за упис на све акредитоване студијске програме које реализују факултети и Универзитет, за све врсте и нивое студија.

(3) Универзитет објављује заједнички конкурс за упис у прву годину студијског програма на начин утврђен Одлуком о расписивању конкурса.

(4) Факултет може објављивати податке из заједничког конкурса и друге податке о студијском програму који реализује или предузимати друге радње у промотивне сврхе факултета и уписа на студијски програм.

(5) Факултет врши упис полазника који немају статус студената на програме за образовање током читавог живота, на програме стручног усавршавања и оспособљавања или учења на даљину у складу са општим актом факултета.

Члан 16.

На предлог наставно-научних већа факултета, односно Већа за мултидисциплинарне студије, Сенат доноси одлуку о расписивању конкурса за упис у прву годину на акредитоване студијске програме.

Конкурс садржи:

1. број студената који се финансирају из буџета и број самофинансирајућих студената за сваки студијски програм који се организује на Универзитету или факултетима;
2. услове за упис и потребну документацију;
3. термине и рокове за спровођење конкурса,
4. мерила за утврђивање редоследа кандидата;
5. поступак спровођења конкурса;
6. начин и рокове за подношење жалбе на предлог ранг листе кандидата;
7. висину школарине коју плаћају самофинансирајући студенти.

2) Универзитет објављује конкурс за упис у прву годину основних академских, интегрисаних и основних струковних студија најкасније до 31. маја (четири месеца пре почетка школске године) за наредну школску годину на предлог наставно научног већа факултета, а након доношења Одлуке Владе Републике Србије о броју студената који се финансирају из буџета и одлуке Сената о броју самофинансирајућих студената.

(3) Универзитет објављује заједнички конкурс за упис на мастер академске и докторске академске студије након доношења Одлуке Владе Републике Србије о броју студената који се финансирају из буџета и Одлуке Сената Универзитета.

**Поступак за пријављивање и упис кандидата**

Члан 17.

(1) Поступак уписа спроводи Централна комисија за упис коју именује Сенат Универзитета посебном одлуком.

(2) Поступак полагања пријемног испита и рангирања кандидата на Универзитету и факултету односно департману спроводи комисија за упис кандидата коју именује ректор односно декан, а председник комисије је проректор за наставу односно продекан за наставу или одговорно лице на департману у складу са општим актом из члана 1. став 2. овог Правилника.

(3) Централна комисија за упис координира рад комисија из става 2. овог члана, врши контролу њиховог рада, даје ближа упутства за спровођење поступка уписа и даје саопштења за јавност у вези са уписом.

(4) Кандидати приликом пријаве на конкурс, уз пријавни лист, подносе оверене фотокопије докумената:

1. сведочанство за све разреде претходно завршене школе;

2. диплому о положеном завршном односно матурском испиту;

3. доказ о уплати накнаде за полагање пријемног испита односно испита за проверу склоности и способности;

(5) Кандидат који је остварио право на упис, поред поднетих оверенеих фотокопија докумената из става 4. тачка 1. и 2, подноси:

1. два попуњена обрасца ШВ-20;

2. две фотографије формата 4x6 цм;

3. доказ о уплати накнаде на име трошкова уписа и премије за колективно осигурање студената;

4. доказ о уплати накнаде за самофинансирајуће студенте;

(6) Факултет приликом уписа кандидата из става 5. овог члана издаје кандидату индекс којим се доказује статус студента.

**Ранг листа**

Члан 18.

1. Редослед кандидата за упис у прву годину основних академских, интегрисаних академских и основних струковних студија на ранг листи утврђује се на основу општег успеха постигнутог у средњем образовању и резултата постигнутих на пријемном испиту, односно испиту за проверу склоности и способности, према мерилима утврђеним општим актом факултета из члана 1. став 2, с тим да кандидат може стећи укупно највише 100 бодова.
2. Редослед пријављених кандидата за упис на други и трећи степен студија утврђује се на основу Конкурса за упис на ове степене студија и мерила утврђених овим Правилником и општим актом Факултета.
3. Факултет објављује ранг листу пријављених кандидата, на огласној табли и интернет страници факултета у року који је утврђен конкурсом.
4. Након спроведеног пријемног испита, односно испита за проверу склоности и способности кандидата, Факултет објављује јединствену ранг листу у року предвиђеном конкурсом.

(5) Кандидат може поднети приговор на поступак утврђеног конкурсом, регуларност претходне провере способности, регуларност пријемног испита или своје место на јединственој ранг листи у року од 36 сати од објављивања јединствене ранг листе на факултету.

(6) Приговор се подноси комисији за упис студената одговарајућег факултета, на чији предлог декан доноси решење по приговору у року од 24 сата од пријема приговора.

(7) Факултет објављује коначну ранг листу на огласној табли и интернет страници факултета.

(8) Ако се кандидат који је остварио право на упис не упише у року утврђеном у конкурсу, уместо њега може се уписати следећи кандидат према редоследу утврђеном на коначној ранг листи.

(9) Факултети у предвиђеним роковима достављају Универзитету: број пријављених кандидата по студијским програмима за сваки дан пријављивања, коначне ранг листе, укупан број уписаних студената у прву годину студија по студијским програмима и укупно на факултету (за студенте који се финансирају из буџета и самофинансирајуће студенте).

**ПРЕЛАЗНЕ ОДРЕДБЕ**

Члан 19.

Лица која су стекла диплому високог образовања по прописима који су важили пре ступања на снагу Закона о високом образовању (VII-1 степен стручне спреме) имају изједначен статус са лицима која стекну назив мастер по прописима после ступања на снагу Закона о високом образовању, односно после 10. септембра 2005. године.

Лица из става 1. овог члана могу, уколико је то у складу са њиховим професионалним опредељењем, уписати мастер академске студије по чијем завршетку стичу одговарајућу диплому.

Члан 20.

Факултети у саставу Универзитета су дужни да у року од 30 дана од дана ступања на снагу овог Правилника, усагласе своје опште акте којима се ближе уређује упис студената на студијске програме тог факултета, са овим Правилником.

На општи акт факултета из става 1. овог члана сагласност даје Сенат Универзитета у Нишу.

Члан 21.

Општи акт из члана 1. став 2. овог Правилника факултети ће доставити Сенату на сагласност најкасније у року од 30 дана од дана ступања на снагу овог Правилника.

Члан 22.

Овај Правилник ступа на снагу у року од осам дана од дана објављивања.

Ступањем на снагу овог Правилника престаје да важи Правилник о упису на студијске програме Универзитета у Нишу, СНУ Број 8/16-01-006/07-006 од 28.09.2007. године са свим изменама и допунама.

Члан 23.

Овај Правилник објавити у „Гласнику Универзитета у Нишу“.

СНУ Број \_\_\_\_\_\_

У Нишу,\_\_\_\_\_\_\_

ПРЕДСЕДНИК СЕНАТА

Проф. др Драган Антић